静夜思
【唐】李白
床前明月光,疑是地上霜。
举头望明月,低头思故乡。
夜雪
【唐】白居易
已讶衾枕冷,复见窗户明。
夜深知雪重,时闻折竹声。
登鹳雀楼
【唐】王之涣
白日依山尽,黄河入海流。
欲穷千里目,更上一层楼。
江雪
【唐】柳宗元
千山鸟飞绝,万径人踪灭。
孤舟蓑笠翁,独钓寒山雪。
归家
【唐】杜牧
稚子牵衣问,归来何太迟?
共谁争岁月,赢得鬓边丝?
过田家宅
【唐】杜牧
安邑南门外,谁家板筑高。
奉诚园里地,墙缺见蓬蒿。
悯农
【唐】李绅
锄禾日当午,汗滴禾下土。
谁知盘中餐,粒粒皆辛苦。
其一愁
【唐】曹邺
远梦如水急,白发如草新。
归期待春至,春至还送人。
其一情
【唐】曹邺
东西是长江,南北是官道。
牛羊不恋山,只恋山中草。
其一怨
【唐】曹邺
美人如新花,许嫁还独守。
岂无青铜镜,终日自疑丑。
过农家
【唐】崔道融
欲羡农家子,秋新看刈禾。
苏秦无负郭,六印又如何。
渔家
【唐】高蟾
野水千年在,闲花一夕空。
近来浮世狭,何似钓船中。
过白起墓
【唐】曹邺
夷陵火焰灭,长平生气低。
将军临老病,赐剑咸阳西。
村雪夜坐
【唐】白居易
南窗背灯坐,风霰暗纷纷。
寂寞深村夜,残雁雪中闻。
春雪
【唐】东方虬
春雪满空来,触处似花开。
不知园里树,若个是真梅。
雨中题衰柳
【唐】白居易
湿屈青条折,寒飘黄叶多。
不知秋雨意,更遣欲如何?
春雨后
【唐】孟郊
昨夜一霎雨,天意苏群物。
何物最先知,虚庭草争出。
喜雨
【唐】权龙褒
暗去也没雨,明来也没云。
日头赫赤出,地上绿氤氲。
春草
【唐】曹松
不独满池塘,梦中佳句香。
春风有馀力,引上古城墙。
秋雁
【唐】褚亮
日暮霜风急,羽翮转难任。
为有传书意,翩翩入上林。
立秋
【唐】刘言史
兹晨戒流火,商飙早已惊。
云天收夏色,木叶动秋声。
春日西湖作
【唐】齐己
一水绕孤岛,闲门掩春草。
曾无长者辙,枉此问衰老。